钦定古今图书集成/明伦汇编/氏族典/第575卷 > 完颜讹可
## 钦定古今图书集成/明伦汇编/氏族典/第575卷 > 完颜讹可

按《金史完颜讹可传》：“讹可，内族也。时有两讹可，皆护
卫出身。一曰草火讹可，每得贼，好以草火燎之。一曰
板子讹可，尝误以官中牙牌报班齐者为板子”，故时
人各以是目之。正大八年九月，大兵攻河中，以两讹
可将兵三万守之。十二月，河中破。初，河中主将知大
兵将至，惧军力不足，截故城之半守之。及被攻，行帐
命筑松楼，高二百尺，下瞰城中，土山地穴，百道并进。
至十一月，攻愈急。自王敢救军至，军士殊死斗，日夜
不休，西北楼橹俱尽。白战又半月，力尽，乃陷草讹可
战数十合，始被擒，寻杀之。板讹可提败卒三千夺船
走，鼓噪北岸上，矢石如雨，数里之外，有战船横截之，
败军不得过，船中有赍火炮，得至潼关，遂入阌乡。寻
有赦，诏将佐以下责“讹可以不能死”，车载入陕州，决
杖二百，竟杖而死